Eduskunta julkaisi kuvia yli kaksi vuotta suljettuna olleen Eduskuntatalon sisältä.

Keskellä Helsinkiä on voinut ihmetellä ja ihailla huputettua Eduskuntataloa yli kaksi vuotta. Nyt Eduskuntatalon peruskorjaus on edennyt viimeistelyvaiheeseen, eduskunnasta tiedotetaan.

– Tällä hetkellä on menossa monenlaisia töitä: eräisiin tiloihin palautetaan jo alkuperäiskalusteita, muualla on käynnissä muun muassa maalaus-, laatoitus- ja asennustöitä, eduskunta tiedottaa.

Kesän aikana peruskorjaus näkyy etenkin rakennuksen ulkopuolisina töinä. Sisätöistä suurin osa saadaan valmiiksi kesäkuussa.

Urakoitsijalle annettiin alkuperäiseen aikatauluun kuuden viikon lisäaika. Lisäaikaan vaikuttivat muun muassa arvioitua monimuotoisemmat vanhat rakenneratkaisut, joiden paljastuttua purkutöiden jälkeen jouduttiin putki- ja sähkölinjojen sijainteja suunnittelemaan uudestaan.

Eduskunnan muutto peruskorjattuihin tiloihin alkaa heinäkuussa.

Kansanedustajat ja eduskunnan henkilökunta pääsevät aloittamaan syysistuntokauden remontoiduissa tiloissa 5. syyskuuta. Yleisölle Eduskuntatalo avautuu myöhemmin syksyllä, jolloin järjestetään myös avoimet ovet.

Eduskuntatalon peruskorjaus aloitettiin maaliskuussa 2015. Eduskuntatalon saunaan hankittiin muun muassa 8000 euron kiukaat. Eduskuntatalon peruskorjauksen kustannus on noin 125 miljoonaa euroa. Alkujaan päärakennuksen korjauskustannukseksi laskettiin noin 80 miljoonaa euroa.

Kaikkien eduskunnan rakennusten remontin kokonaishinnaksi on tulossa 272 miljoonaa euroa.

Päärakennuksen lisäksi remontoidaan eduskunnan maanalaiset tilat, A ja B -rakennukset, joissa on kansanedustajien työhuoneita, C-rakennus, jossa on kirjasto ja hallintotiloja, sekä D-rakennus, joka on vanha Kaupunkiliiton talo. (kirjasto- ja hallintorakennus) 2012-2014.

Urakoitsijaksi valittiin Lemminkäinen.

Eduskunnan täysistunnot ja valiokuntien kokoukset on remontin aikana pidetty Sibelius-Akatemiassa, joka sijaitsee Eduskuntatalon vieressä.

Puhemies Urho Kekkosen muotokuvaa (1955) otetaan alas puhemiesneuvoston huoneen seinältä. Muotokuvan tekijä on Erkki Tilvis. Teosta muuttamassa vasemmalla Samuli Ruponen, oikealla Tapani Huovinen.­

Pekka Halosen teos Tukinuitto (1925) siirrettiin turvaan remontin ajaksi.­

Tältä näyttävät kansanedustajien säilytystilat, naulakot ja kaapit Eduskuntatalon aulassa.­

Puhemiehen työhuoneeseen tulee sama kalustus kuin ennen peruskorjausta. Työpöytä sijoitetaan vanhalle paikalleen ikkunan läheisyyteen.­

Maaliskuussa istuntosaliin asennettiin äänestyslaitteistoa.­

Vatupassi lepää valtiovarainvaliokunnan kokoushuoneessa.­

Eduskuntatalon työmaa kuvattiin Pikkuparlamentin katolta elokuussa 2015.­

Tältä näytti istuntosali kesäkuussa 2015.­

Istuntosalin sokeriruokokaton korjaus on käynnissä. Korjauksessa on irrotettu levyjen osia huomaamattomista paikoista ja kiinnitetty niitä näkyville paikoille, jotta kattoon ei jäisi suuria sävyeroja. Varastossa 1930-luvulta alkaen olleet varalevyt ovat sävyltään hieman katossa olleita vaaleampia.­

Huonekalurestauroija Mikael Holma kunnostaa istuntosalien kalusteita.­

Istuntosalin kalusteet kunnostetaan peruskorjauksen yhteydessä.­

Eduskunnan ovet avautuvat yleisöllekin syksyllä.­

Istuntosalin katto koostuu ruokosokerilevyistä.­

Tältä näyttää kun istuntosalin kupolin kattoa kunnostetaan.­